ང་ཚོར་སྔོན་ནས་བློ་དྭོགས་ཡོད་པ་ལྟར་ཉེ་བའི་ཆར་བོད་ནང་རྡུང་རྡེག་ཚ་ནན་ཟེར་བའི་ལས་འགུལ་བསྐྱར་དུ་འགོ་བཙུགས་པ་དང་འབྲེལ་ཆོལ་གསུམ་བོད་ཀྱི་གྲོང་ཁྱེར་ཕལ་མོ་ཆེར་དྲག་ཆས་ཉེན་རྟོག་པ་དང་དཔུང་དམག་ཧ་ཅང་མང་པོ་བཀོད་སྒྲིག་བྱས་པ་དང༌།ས་ཁུལ་གང་སར་ཞི་འཇམ་གྱི་སྒོ་ནས་རང་གི་མངོན་འདོད་ཟུར་ཙམ་སྟོན་མཁན་ལ་ཡང་ཉེས་རྡུང་གཏོང་བ་དང༌།བཙོན་དུ་འཇུག་པ།ལྷག་པར་དགོན་སྡེ་ཁག་ལ་དམིགས་བསལ་དམ་དྲག་སུན་གཙེར་གྱིས་རྒྱལ་གཅེས་ཆོས་གཅེས་ཀྱི་སློབ་གསོ་དང༌།ལོ་གསར་སྔར་ལྷག་རྒྱས་སྤྲོས་ཀྱིས་གཏོང་དགོས་པའི་བཙན་བཀའ་བཏང་བ།ཕྱི་མི་ཡུལ་སྐོར་སྤྲོ་འཆམ་པ་ཚུན་བཀག་འགོག་བྱས་པ་སོགས་གནས་ཚུལ་གང་ལ་གཞིགས་ཀྱང༌།བོད་མི་རིགས་རྣམས་ལ་བཟོད་ཐབས་དཀའ་བའི་གདུག་རྩུབ་བརྙས་བཅོས་སྣ་ཚོགས་ཀྱིས་བཟོད་བསྲན་མ་ཐུབ་པའིམཚམས་སུ་ངོ་རྒོལ་བྱེད་མཁན་བྱུང་ན།སྔར་ལས་ཆེས་དྲག་པའི་དྲག་གནོན་བྱ་རྒྱུའི་འཆར་གཞི་དང་དམིགས་ཡུལ་ཡོད་པ་གསལ་པོ་ཡིན་སྟབས།བོད་རིགས་ཚང་མས་དེ་དག་ལ་སྡུག་སྒོམ་བཟོད་བསྲན་གྱི་ཐོག་ནས་རྩ་ཆེའི་ལུས་སྲོག་ཆུད་ཟོས་སུ་མི་འགྲོ་བ་དང༌།སྡུག་སྦྱོང་མནར་གཅོད་མྱོང་མི་དགོས་པ་གཙོ་འདོན་བྱེད་དགོས་པའི་འབོད་སྐུལ་ནན་པོ་བྱེད་རྒྱུ་ཡིན།གཞིས་ལུས་བོད་མི་རྣམས་ཀྱི་སྙིང་སྟོབས་དང༌།ཆོད་སེམས།བློས་གཏོང་བཅས་ནི་ཧ་ཅང་ཡི་རངས་བསྔགས་བརྗོད་བྱེད་ཡུལ་ཡིན་པ་སྨོས་མ་དགོས་ཀྱང༌།ད་ལྟའི་གནས་སྐབས་སུ་ལུས་སྲོག་བློས་གཏོང་བྱས་ཀྱང་སྤྱི་དོན་ལ་ཕན་རླབས་ཆེན་པོ་ཞིག་ཐོབ་དཀའ་བས་དེ་ལུགས་ཚང་མས་སོ་སོའི་ལུས་སྲོག་དང༌།བདེ་འཇགས་ལ་སྲུང་སྐྱོབ་བྱེད་གལ་ཆེ་བ་དང༌།དེ་བཞིན་འཚེ་མེད་ཞི་བའི་ལམ་ནི་ང་ཚོའི་དོར་དུ་མེད་པའི་དམ་བཅའ་ཞིག་ཡིན་པས་དེ་ལས་ནམ་ཡང་མ་འགལ་བ་བྱ་རྒྱུ་ཤིན་ཏུ་གལ་ཆེ།སླར་ཡང༌།ད་རེས་གསར་དུ་ཚེས་པའི་གནམ་ལོ་འདིའི་ནང་བོད་མི་རྣམས་བཙན་དབང་མནར་གཅོད་ལས་གྲོལ་ནས་རང་དབང་བདེ་དགའི་དཔལ་ལ་སྤྱོད་ཐུབ་པ་དང༌།འགྲོ་ཀུན་བདེ་དགས་འཚོ་བའི་སྨོན་འདུན་བཟང་པོ་བཅས།